โบรกหั่นเป้า FSMART เหลือ 12.50 บ. พ่วงกำไร “ตู้เต่าบิน” เซ่นปัญหาชิปขาดแคลน
โบรกฯหั่นเป้า FSMART เหลือ 12.50 บ. ปรับกำไร “ตู้เต่าบิน” ปี 65 ลง สะท้อนปัญหาขาดแคลนชิปกระทบแผนขยายตู้
โบรกฯหั่นเป้า FSMART เหลือ 12.50 บ. ปรับกำไร “ตู้เต่าบิน” ปี 65 ลง สะท้อนปัญหาขาดแคลนชิปกระทบแผนขยายตู้
6 ม.ค. 2565

บริษัทหลักทรัพย์ ฟินันเซีย ไซรัส ระบุในบทวิเคราะห์เกี่ยวกับ บริษัท ฟอร์ท สมาร์ท เซอร์วิส จำกัด (มหาชน) หรือ FSMART โดยภาพระยะยาวยังมองตู้บุญเติมเป็น Cash Cow ไปอีก 4 ปีข้างหน้า และกำไรจะค่อยๆ ลดลงจนเหลือศูนย์ภายในปี 2573 สะท้อนเทรนด์ Cashless Society
ทั้งนี้ คาดกำไรไตรมาส 4/64 ฟื้นตัวช้ากว่าที่ประเมิน ทั้งจากตู้บุญเติมหลังเพิ่งคลาย Lockdown เต็มที่เดือน พ.ย. 2564 ส่วนการเพิ่มตู้เต่าบินช้ากว่าแผน จบปี 2564 ได้ราว 600 ตู้ (เป้า 1,000 ตู้)
พร้อมคาดกำไรปี 2564 ลดลง 7% จากปีก่อน ขณะที่แนวโน้มกำไรปี 2565 ฟื้นตัวจากธุรกิจตู้บุญเติม แต่ตู้กาแฟชงสดเต่าบินซึ่งเป็น S-Curve ช้ากว่าแผน โดยคาดขยายเพิ่มเป็น 6,000 ตู้จากเดิมคาด 9,000 ตู้จากปัญหาขาดแคลนชิปและอะไหล่บางส่วน ส่งผลให้ปรับลดกำไรปี 2565 ลงเหลือ +3% จากปีก่อน การเติบโตจะเร่งตัวอีกครั้งในปี 2566-68 ที่คาด +33% CAGR พร้อมปรับลดราคาเป้าหมายลงเหลือ 12.5 บาท และลดคำแนะนำลงเป็น “ถือ”
อย่างไรก็ตาม ข้อมูลเดือนธันวาคมที่ผ่านมา บริษัทมีกำลังการผลิตตู้เต่าบินเฉลี่ยอยู่ที่ 10 ตู้ต่อวัน และมีแผนขยายกำลังการผลิตให้ได้ถึง 25-30 ตู้ต่อวัน ตั้งแต่เดือนมกราคมปีนี้ ให้เพียงพอกับแผนการขยายตู้เดิมในปีนี้ที่ 8,000 – 10,000 ตู้
โดยจากการประเมิน ด้วยสถานการณ์ชิปขาดแคลนและชิ้นส่วนอะไหล่บางส่วนที่ดีเลย์ คาดบริษัทจะมีกำลังการผลิตที่ 15 ตู้ต่อวันในช่วงต้นปีนี้ และค่อยๆ เพิ่มขึ้นตลอดทั้งปี คาดบริษัทจะมีกำลังการผลิตเฉลี่ยทั้งปี 2565 ที่ 20 ตู้ต่อวัน หรือประมาณ 6,000-7,000 ตู้ต่อปี ลดลงจากแผนเดิมที่วางไว้ 9,000 ตู้ต่อปี
ส่วนตู้เต่าบินที่ถูกติดตั้งไปในปีที่แล้วมีผลประกอบการดี มียอดขายเฉลี่ยที่ 45-50 แก้วต่อวัน และราคาเฉลี่ย 35 บาทต่อแก้ว มากกว่าที่คาดไว้ที่ 35-40 แก้วต่อวันและราคาเฉลี่ยที่ 30-35 บาทต่อแก้ว สะท้อนถึงฝั่งดีมานต์ที่แข็งแกร่ง มองว่าตู้เต่าบินจะเป็น S-Curve ตัวต่อไปของ FSMART ถึงแม้จะมีดีเลย์ไปบ้างในปีนี้ แต่เชื่อว่าเป้าหมายขยายรวม 20,000 ตู้ บริษัทยังสามารถทำได้ มีความพร้อมทั้งด้านดีมานต์, ด้านการผลิต, และด้านการบริหารจัดการตู้